DECIZIA COMISIEI
din 20 februarie 2007
de acordare în conformitate cu Directiva 92/119/CEE a Consiliului a unei derogări Italiei privind transportul către un abator a porcinelor pentru sacrificare pe drumurile publice sau private în interiorul unei zone de protecție
[notificată cu numărul C(2007) 499]
(Numai textul în limba italiană este autentic)
(2007/123/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare de combatere a unor boli la animale, precum și a măsurilor specifice împotriva bolii veziculoase a porcului (1), în special punctul 7 paragraful 2 litera (d) din anexa II,
întrucât:
(1)
La 15 noiembrie 2006, în conformitate cu articolul 10 din Directiva 92/119/CEE, autoritățile competente din Italia au instituit o zonă de protecție în jurul unui focar al bolii veziculoase a porcului în localitatea Romano di Lombardia, provincia Bergamo.
(2)
În consecință, a fost interzisă mutarea și transportul porcilor pe drumurile publice și private în interiorul respectivei zone de protecție.
(3)
Cu toate acestea, Italia a înaintat o cerere pentru o scutire de la susmenționata interdicție de transport pe drumurile publice sau private, a porcinelor pentru sacrificare provenind din exteriorul respectivei zone de protecție, în vederea transportului acestora către un abator situat în zona de protecție.
(4)
Este indicată prevederea respectivei scutiri, condiționată de luarea, de către Italia, a unor măsuri stricte de control și de prevenire care garantează că nu există riscul răspândirii acestei boli.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Italia poate autoriza transportul porcinelor pentru sacrificare provenind din exteriorul zonei de protecție instituite la 15 noiembrie 2006 în jurul focarului bolii veziculoase a porcului apărută în localitatea Romano di Lombardia, provincia Bergamo („porcinele”), pe drumuri publice sau private în interiorul respectivei zone de protecție, către abatorul „IMC No 825 M” („abatorul”), în următoarele condiții:
(a)
veterinarul oficial al exploatației de origine trebuie să notifice veterinarului oficial al abatorului, cu cel puțin 24 ore în prealabil, expedierea porcinelor;
(b)
transportul porcinelor către abator trebuie efectuat prin intermediul unui coridor; detaliile privind respectivul coridor se stabilesc în prealabil de către Italia;
(c)
vehiculele care transportă porcinele trebuie să fie sigilate de către autoritățile competente înainte de sau la intrarea în coridor; în momentul sigilării, autoritatea competentă trebuie să înregistreze numărul de înmatriculare al vehiculului și numărul de porcine transportate de acesta;
(d)
la sosirea la abator, autoritatea competentă trebuie:
(i)
să inspecteze vehiculul și să înlăture sigiliul de pe acesta;
(ii)
să asiste la descărcarea porcinelor;
(iii)
să înregistreze numărul de înmatriculare al vehiculului și numărul de porcine transportate de către acesta.
(2) Orice vehicul care transportă porcine către abator este supus, imediat după descărcare, unor proceduri de curățare și dezinfecție sub control oficial și în conformitate cu instrucțiunile autorității competente.
Articolul 2
Prezenta decizie se adresează Republicii Italia.
Adoptată la Bruxelles, 20 februarie 2007.